
Nr. 32/448
                                              RAPORT 
asupra propunerii legislative pentru modificarea şi completarea Legii nr. 550 / 2004 privind organizarea şi funcţionarea 
Jandarmeriei Române 
În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere, în fond, cu propunerea legislativă pentru modificarea şi completarea Legii nr. 550 / 2004 privind organizarea şi funcţionarea Jandarmeriei Române, trimisă cu adresa nr. P.l.x- 378, din 21 septembrie 2009, înregistrată sub nr. 32/448 din 22 septembrie 2009.

Potrivit prevederilor art. 75 din Constituţie şi ale art. 92  alin. (8) pct.2 din Regulamentul Camerei Deputaţilor, Camera Deputaţilor este prima Cameră sesizată.
Consiliul Legislativ a avizat favorabil propunerea legislativă, cu observaţii şi propuneri, conform avizului nr. 1016 din 10.09.2009.
Guvernul nu a depus, până la data dezbaterii, un punct de vedere.

Propunerea legislativă are ca obiect de reglementare modificarea art. 19 alin. (1) lit. b) din Legea nr. 550/2004 privind organizarea şi funcţionarea Jandarmeriei Române, în sensul ca printre atribuţiile acestei instituţii să fie introdusă şi asigurarea şi menţinerea ordinii publice, conform planului anual naţional sau local de ordine publică, fără a afecta buna gestionare a ordinii publice la nivel teritorial.
În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat propunerea legislativă în şedinţa din 30 septembrie 2006.

La lucrări au fost prezenţi, din totalul de 24 de deputaţi, 22 membri ai comisiei.

În urma dezbaterilor, membrii comisiei au constatat faptul că modificarea propusă nu este oportună, întrucât asigurarea şi menţinerea curentă a ordinii publice este atributul poliţiei, care, prin poliţistul de proximitate, asigură legătura permanentă a poliţiei cu cetăţeanul, în scopul asigurării şi păstrării ordinii publice şi siguranţei populaţiei.

În urma dezbaterii, membrii comisiei au hotărât, cu unanimitate de voturi, respingerea propunerii legislative pentru modificarea şi completarea Legii nr. 550 / 2004 privind organizarea şi funcţionarea Jandarmeriei Române.
În raport de obiectul şi conţinutul său propunerea legislativă face parte din categoria legilor organice.

